गूगल ने लगाए चीन पर हैकिंग के गंभीर आरोप  
गूगल ने कहा था कि चीनी हैकरों ने अमेरिकी सरकार के कई सीनियर अफसरों और सैन्य अधिकारियों के जी−मेल अकाउंट्स पर हमला किया है।
अमेरिका ने जी−मेल अकाउंट्स हैक किए जाने को गंभीर मामला बताया है। अमेरिकी विदेशमंत्री हिलेरी क्लिंटन ने कहा है कि गूगल ने चीन पर जो आरोप लगाए हैं, वे काफी गंभीर हैं और अमेरिका इन आरोपों की जांच कर रहा है।  इंटरनेट कंपनी गूगल ने कहा था कि इसके कई जी−मेल अकाउंट्स पर चीनी हैकरों का हमला हुआ है। हैकरों ने जिन खातों पर हमला किया है, वे अमेरिकी सरकार के सीनियर अफसरों और सैन्य अधिकारियों के हैं।  गूगल सिक्योरिटी टीम के मुताबिक इस फिशिंग ऑपरेशन की शुरुआत चीन के जियान से हुई है और इसके तहत जी-मेल यूजर्स का पासवर्ड लेकर उनके अकाउंट्स के साथ छेड़छाड़ की गई।  उधर, चीन की सरकार ने इस हैकिंग में अपना हाथ होने से इनकार किया है। चीनी विदेश मंत्रालय के प्रवक्ता ने कहा है कि चीन सरकार साइबर सुरक्षा पर ध्यान देती है और यह आरोप कि चीन सरकार हैकरों को मदद देती है, पूरी तरह मनगढ़ंत है।